  Виталий Пронин Гурт хозяйствоя но сиён-юонъя министерство люкалляз ёросъёсысь гурт хозяйствоя управлениослэсь кивалтӥсьёссэс но отысь валтӥсь зоотехникъёсты. Кенешын эскеремын пудо вордон удысын туэ нырысетӥ толэзе кылдэм югдур. Озьы ик куд-ог йылпумъянъёс лэсьтэмын 2012-тӥ арын ужамлы.Кылем арын Удмуртиын 700 сюрс тонна йӧл поттыны чакламын вал. Таӵе бадӟым лыдпус республикалэн историяз нырысьсэ. Нош бадӟымесь но шоро-куспоесь СПК-ос азе ужпум пуктэмын вал котькуд скаллэсь шорлыдын 5 сюрс килограмм йӧл кыскыны.Быдэстэмын-а планъёс? Гурт хозяйствоя но сиён-юонъя министерстволэн пудо вордонъя управлениеныз кивалтӥсьлэн Сергей Хохряковлэн ивортэмезъя, котькуд скаллэсь 4 сюрс 900 килограмм йӧл кыскемын, йӧл поттонъя план быдэстэмын 103,7 процентлы, яке чакламлэсь 25 сюрс 326 тонналы ятыргес йӧл кыскемын. Бадӟымесь но шоро-куспо хозяйствоосын скаллы быдэ кыскемын 5 сюрс 233 килограмм, пичи гурт предприятиосын 4 сюрс 939 но крестьян-фермер хозяйствоосын 4 сюрс 237 килограмм йӧл кыскемын.Республикаын 2011-тӥ арын кадьгес ик кылемын парсь уллё. Кӧнякелы йылэмын тылобурдо. Нош ыжъёс но кечъёс 69 сюрсысь 72 сюрс йырозь вуизы. Крестьян-фермер хозяйствоос чотын мырдэм но кызьы быдэстэмын сюро таза пудо возёнъя план - 100,7 процентлы. Сюро таза пудо йылӥз 2 сюрс 712 йырлы, со пӧлысь скалъёс - 177-лы. Со шоро куспо-хозяйстволэн пудоез мында гинэ. Озьы ке но пудо уллё кылем арынлэсь 2 сюрс 381 йырлы ӧжытгес кылемын, со пӧлысь скалъёс - 1 сюрс 219 йырлы.Паймытэ январь толэзе йӧл кысконъя югдур. Гурт хозяйствоя но сиён-юонъя министерстволэн 11-тӥ январьлы люкам лыдпусъёсызъя 11 ёросын, кылем арын та дырен ик ӵошатыса, ӧжытгес йӧл кыскемын. Нош 6-тӥ февральлы 15 ёрос бере кылисьёс пӧлы пыриз ини.206 центнерлы кулэстӥзы йӧл поттонзэс Яр ёросысь хозяйствоос, 122 центнерлы - алнашъёс, 102 процентлы - Вотка ёросысь гурт предприятиос. Та дырлы котькуд скаллэсь ваньмызлэсь трос йӧл кыско вавожъёс - 16,9 килограмм, бере кыле Красногорск ёрос - 7,1 килограмм.Иван Аркашев Теги: Вотка гурт Гуртхозяйствояносиён-юонъяминистерство Яр  